นักท่องเที่ยวชาวฝรั่งเศส ทำกิจกรรมร่วมกับเด็กด้อยโอกาส ในหมู่บ้านเด็กตะวันฉาย จังหวัดภูเก็ต
นักท่องเที่ยวชาวฝรั่งเศส ที่เดินทางมายังจังหวัดภูเก็ตภายใต้โครงการ Phuket sandbox ซึ่งเป็นโครงการที่เปิดโอกาสให้นักท่องเที่ยวชาวต่างชาติ มาท่องเที่ยวในประเทศไทย ตามเงื่อนไขการพำนักในจังหวัดภูเก็ตเป็นเวลา 14 วัน ก่อนที่จะสามารถเดินทางท่องเที่ยวไปยังจังหวัดอื่นๆ ในประเทศไทยและมีการขยายโครงการในรูปแบบ 7+7 ซึ่งโครงการ Phuket sandbox เป็นที่สนใจของนักท่องเที่ยวชาวต่างชาติเป็นจำนวนมาก หนึ่งในนั้นมีนักท่องเที่ยวชาวฝรั่งเศส ซึ่งเป็นสมาชิกขององค์กร Harmony ประเทศฝรั่งเศส ในการดูแลช่วยเหลือเด็กด้อยโอกาสทั่วภูมิภาคของโลก ใช้โอกาสในการอยู่ในจังหวัดภูเก็ตที่เดินทางเข้ามาภายใต้โครงการ Phuket sandbox  แวะเยี่ยมให้กำลังใจและร่วมทำกิจกรรมกับเด็กที่อยู่ในความดูแลของหมู่บ้านเด็กตะวันฉาย  จังหวัดภูเก็ต มูลนิธิหมู่บ้านเด็กตะวันฉาย  ก่อตั้งขึ้นโดยสโมสรไลอ้อนภูเก็ตอันดามันซี สมาคมพิทักษ์เด็กภูเก็ตและความช่วยเหลือของสภากาชาดฝรั่งเศส หลังจากเกิดเหตุการณ์ภัยพิบัติสึนามิ เมื่อปี 2547 เพื่อช่วยเหลือเด็กที่ได้รับผลกระทบจากภัยพิบัติและเด็กที่พึงได้รับการสงเคราะห์ตาม พ.ร.บ.คุ้มครองเด็ก ปี 2546 ซึ่งมีทั้งเด็กกำพร้า เด็กด้อยโอกาส หรือเด็กสภาวะยากลำบาก ที่เกิดจากหลายปัจจัย ทั้งจากการถูกทอดทิ้ง ถูกทารุณกรรม หรือเด็กเร่ร่อน เพื่อให้เด็กเหล่านั้นมีชีวิตความเป็นอยู่ที่ดีและมีอนาคตที่สดใส ด้วยการดูแลตามแบบฉบับแห่งครอบครัวไทย นักท่องเที่ยวชาวฝรั่งเศส สมาชิกองค์กร Harmony ประเทศฝรั่งเศส เยี่ยมเยียนและร่วมกิจกรรมกับเด็กๆ ในการสร้างสรรค์ความคิดให้แก่เด็กหมู่บ้านเด็กตะวันฉาย ด้วยการพับกระดาษ  เสริมทักษะทางความคิด เสริมสร้างการเรียนรู้ในสังคม กับผู้คนที่มีความหลากหลาย ทางความคิดและเชื้อชาติ พร้อมกับจะนำชิ้นงานที่เด็กๆ สร้างสรรค์กลับไปแสดงยังแกลลอรีขององค์กร  Harmony ประเทศฝรั่งเศส เพื่อให้ทุกคนได้เห็นผลงานของเด็กๆ ที่ต้องการโอกาสและการดูแลเอาใจใส่จากทุกๆคนนอกจากนี้ นายชัยยศ ปัญญาไวย ประธานสภาทนายความจังหวัดภูเก็ตและพันธมิตร ร่วมและทำกิจกรรมดังกล่าวด้วย ซึ่งเป็นการแสดงถึงความห่วงใย ใส่ใจ ในการดูแลเด็กเยาวชนที่ขาดโอกาสทางสังคมและเป็นการขอบคุณที่นักท่องเที่ยวชาวต่างชาติ ที่เดินทางมาท่องเที่ยวภายใต้  Phuket sandbox เลือกทำกิจกรรมเพื่อประโยชน์ต่อสังคมในพื้นที่จังหวัดภูเก็ต ซึ่งเป็นการสื่อถึงการตอบรับโครงการ Phuket sandbox และอารยะวัฒนธรรมของชาวภูเก็ต สู่สายตาของคนทั่วโลกด้วย